**19 Ionawr 2023**

**Ymateb Comisiynydd Heddlu a Throseddu Dyfed-Powys i**

**Archwiliad i ba mor dda y mae’r heddlu ac asiantaethau eraill yn defnyddio fforensig digidol yn eu hymchwiliadau**

Mae’n bwysig nodi o’r cychwyn nad oedd Heddlu Dyfed-Powys yn un o’r Heddluoedd a archwiliwyd fel rhan o’r adolygiad thematig hwn. Heb os, mae gwasanaethau heddlu’n wynebu heriau sylweddol o ran cael gwybod am y datblygiadau technolegol diweddaraf sy’n cael eu camddefnyddio drwy weithgarwch troseddol. Fodd bynnag, mae’r Prif Gwnstabl wedi fy sicrhau bod Heddlu Dyfed-Powys wedi ymrwymo i gefnogi datblygu’r agwedd hollbwysig hon o allu ymchwiliol. Er enghraifft, gwn fod yr Heddlu’n parhau i archwilio i ddatrysiadau storio cwmwl, a’u bod wedi gweithio gyda’r Rhwydwaith Gallu Fforensig Cenedlaethol ar brosiect awtomeiddio cwmwl. Fe’m calonogir hefyd gan ymateb yr Heddlu i’r holl argymhellion perthnasol, fel y nodir isod.

**Argymhelliad 2**

***Erbyn mis Rhagfyr 2023, dylai pob heddlu yng Nghymru a Lloegr ddatblygu fframwaith llywodraethu a goruchwylio er mwyn deall y galw am wasanaethau fforensig digidol yn well.***

Mae gwaith craffu’n digwydd mewn perthynas â pherfformiad a galw o ran Fforensig Digidol fel rhan o Fwrdd Perfformiad yr Heddlu, ac mae’r Grŵp Prif Swyddogion yn goruchwylio hyn. Mae adroddiadau sy’n amlygu galw digidol yn cael eu cyflwyno i’r bwrdd Cyfiawnder Troseddol Strategol, Dalfeydd ac Ymchwilio bob tri mis.

Mae cynrychiolydd o’m swyddfa’n mynd i’r ddau fforwm er mwyn rhoi diweddariadau imi ynghylch cynnydd yr Heddlu.

Mae fforensig digidol hefyd yn ffurfio rhan o Ddatganiad Rheoli blynyddol yr Heddlu, sy’n alinio adnoddau yn erbyn meysydd o alw a pherygl. Yn ystod y 12 mis diwethaf, mae’r Uned Ymchwilio Digidol wedi penodi 4 Ymchwilydd Cyfryngau Digidol ychwanegol - un ar gyfer pob Ardal Blismona Leol. Mae hyn yn dwyn cyfanswm y gweithlu i 6 Ymchwilydd ac un Ditectif Ringyll. Eu cylch gwaith yw cynnig cyngor ac arweiniad mewn perthynas â strategaethau digidol, yn ogystal â chynnal ymholiadau digidol er mwyn cefnogi ymchwiliadau a lleoliadau trosedd.

**Argymhelliad 4**

***Erbyn mis Medi 2023, mae angen i Gyngor Cenedlaethol Prif Swyddogion yr Heddlu, a phob heddlu yng Nghymru a Lloegr, gynnwys rheoli ciosgau fforensig digidol yn eu fframweithiau llywodraethu a goruchwylio.***

Nid oes gan Heddlu Dyfed-Powys giosgau, fodd bynnag, mae cynllun peilot Canolfan Fforensig Digidol 6 mis ar waith er mwyn asesu dichonolrwydd darparu gallu echdynnu / archwilio dyfeisiau digidol lleol parhaol. Yn wahanol i giosgau, disgwylir i’r datrysiad hwn ddarparu archwiliad manwl a mwy effeithiol, a fydd yn cael ei gyflawni gan grŵp dethol o unigolion lleol hyfforddedig a chymwys, â goruchwyliaeth prosiect a chyflwyniadau’n cael eu rheoli’n ganolog.

Mae Heddlu Dyfed-Powys wedi addo y bydd dyfeisiau dioddefwyr yn cael eu blaenoriaethu yn unol â’r Codau Ymarfer ar gyfer Cael Gwybodaeth o Ddyfeisiau Electronig sy’n ymwneud ag arfer ym Mhennod 3 Rhan 2 Deddf yr Heddlu, Troseddu, Dedfrydu a’r Llysoedd 2022.

**Argymhelliad 8**

***Erbyn mis Tachwedd 2024, dylai prif gwnstabliaid integreiddio gwasanaethau fforensig digidol o dan eu strwythur gwyddorau fforensig presennol.***

Mae Uned Fforensig Digidol Heddlu Dyfed-Powys wedi’i halinio o dan Wasanaethau Fforensig ers mis Chwefror 2021.